钦定古今图书集成/明伦汇编/氏族典/第189卷 > 萧复
## 钦定古今图书集成/明伦汇编/氏族典/第189卷 > 萧复

按《唐书萧瑀传》：“瑀从子钧，钧子瓘，瓘子嵩，嵩子衡，衡
子复，字履初，生戚里，姻从豪汰，以服御舆马相夸。复
常衣垢敝，居一室。以清操显，荫为宫门郎。广德中，岁
大饥，家百口不自振，议鬻昭应墅，宰相王缙欲得之，
许以右职。复曰：‘鬻先人墅以济孀单，吾何用美官’？缙
憾之，由是废。数岁，乃历歙、池二州刺史，迁湖南观察”
使，改同州刺史，久乃拜兵部侍郎。晋王为襄汉元帅，
进复户部尚书、统军长史。扈狩奉天，拜吏部尚书、同
中书门下平章事，充山南江淮湖南岭南等道宣抚
安慰使。兴元初，进门下侍郎。弟升，尚郜国大长公主。
升早卒，主以奸蛊事再得罪废，复坐是检校太子左
庶子，废居饶州。贞元四年卒，年五十七。子湛。